Luister: ‘Sink’: ŉ Baanbrekersfliek vir Afrikaanshttps://rak2.spens.co.za/radio/2016/sink-2016-03-14.mp3 ‘n Groepfoto van die rolverdeling en vervaardigers. Foto: Adéle Changuion Die fliekpremière vir die eietydse drama, Sink, was ŉ sterbelaaide geleentheid wat Woensdag plaasgevind het by Cedar Square in Johannesburg. Sink ontgin die temas van verstrikking, verlies en vergifnis teen die agtergrond van die huidige Suid-Afrikaanse klassestruktuur en die ervarings van buitelanders in die land. Die fliek vertel die verhaal van drie mense wat probeer om ’n tragiese situasie te verwerk. Die fliek is ook gegrond op ŉ novelle geskryf deur Brett Michael Innes met die naam Rachel Weeping. Innes, wat ook bekend is vir die roman, Die verhaal van Racheltjie de Beer, het tegelykertyd aan die draaiboekverwerking van die roman en die roman self geskryf. Innes het vertel die erkenning wat die fliek tot dusver gekry het, is ŉ groot eer. “Ek dink enige erkenning vir ’n mens se werk gee jou die selfvertroue om nog meer te doen. In dié bedryf beteken erkenning van Silwerskerm en kykNET baie vir my.” Dié fliek is onder meer in Leon van Nierop se nuwe boek, Daar doer in die fliek, onder die top-10 beste flieks van alle tye benoem. Anel Alexander, wat ook ŉ hoofrol vertolk, sê dié boek het haar onmiddellik geïnspireer om ŉ fliek te maak. “Ek is ŉ aktrise en vervaardiger. Ek soek altyd na baie spesifieke projekte wat doenbaar en uitdagend is. Ek wil ook graag hê my projekte moet ŉ storie met ŉ boodskap wees wat mense uitdaag,” het sy vertel. Sy sê Sink gaan ŉ baanbrekersfliek wees. “Dit verhoog die standaard vir die Suid-Afrikaanse rolprentbedryf. Ons wou lank net flieks maak. Noudat hier baie flieks is, moet ons begin fokus op gehalteflieks.” Shoki Mokgapa, wat ook ŉ hoofrol vertolk, skerts dié rol het haar loopbaan gered. “Ek het gedog ek het nie meer ŉ loopbaan nie. Toe ek hoor hoe goed die fliek aanvanklik gevaar het, was ek verstom. Dis net ongelooflik! As ek nou na die erkenning kyk wat die fliek ontvang, is ek gevul met dankbaarheid.” Sy vertel hoewel sy die rol vanuit die staanspoor wou vertolk, moes sy eers die vervaardigers oortuig. “Toe Brett die draaiboek geskryf het, het hy nie gedink ek sal die rol kan vertolk nie. Dis eers nadat hy ŉ ander stuk van my gesien het dat hy besluit het ek moet die rol van Rachel vertolk. Ek was so geëerd om deel te wees van die fliek en om saam met ŉ wonderlike rolverdeling soos hierdie te werk.” Die aktrise Diaan Lawrenson, wat ook ŉ rol in die fliek vertolk, sê die fliek sal in alle opsigte ŉ treffer wees. “Dis ŉ eer om deel te wees van ŉ fliek wat grense verskuif ten opsigte van die tegniese aspekte, visuele aspekte, die styl, die skote en die akteurs. Die fliek is werklik ŉ treffer.” Kyk die video.